ISIGIDIMI SAMAXOSA, DECEMBER 1, 1881.

5

Lovedale Institution, 8 November, 1881.

Ku Hon’ble Thomas C. Scanlen, Esq., M.L.A.

Mnumzetu,—

Kutiwa ihambo yako okwa namhla asiyeyokuba uli tshawe. Woti ke intlangano yetu nge qubuliso uyikangele njengo mbuliso we ntliziyo, ngetuba lokufika kwako apa, nokuba lixesha lotyelelo eli fupi, mhlaimbi elide loku hlola umsebenzi ohanjiswayo e Lovedale.

Akunge fanele, pantsi kwezi zimeko, ukwenza intsingiselo kwi ngxoxo-ngengxoxo, kodwa sinokuti ngoku bekiselela kwi Micimbi yaba Ntsundu, eku kuyo umsebenzi wetu uxomekelele, siyakoliseka yimpato oyi ngenisayo, ebandakanya uxoliso nobu lungisa, sitemba woba noku kufeza oko selukuqale ngokufaneleke kangaka.

Ngomnqweno wonke wokuba ubuyele e Cape Town ufumene amandla amatsha nozondelelo,

Sine mbeko yokuba sibe, zi caka zako ezi lulamileyo, James Stewart.

Egameni labo bonke aba Fundisi—Aba pati bomzi; Intloko zama shishini; Intsapo—Emhlope ne Ntsundu; Aba funda ama shishini; nabo bonke abase Lovedale.

U Mr. Scanlen ute uku pendula: Ku kaninzi esiva nge Lovedale, nakuba yena kukuqala ukuyibona. Ihambo yake asi yobu mnumzana, uko nje ngomntu omnyama. Ubabulele ngayo yonke intliziyo yake uhlobo aba mamkele ngalo, nangemvo zoku yitemba i Rulumente ali lungu layo. Amalungu e Rulumente onke kuyo yonke into aye nzayo aqutywa ngumoya wokwenza oku fanelekileyo noku lungileyo kubo bonke, ngapandle koku keta bala, nangqoboko. Into abo ndele kuyo yeyoku misa oloxolo lumayo nolunga bangiyo. Kuko uxolo, kubako intsikelelo; kunokulindelwa ukwanda kwezi kolo ezinje ngesi kulo lonke eli lizwe. Uya temba bonke bosebenza kunye bejonge kweso sipelo. Ubabulele nge minqweno yokumvela nge mpilo yake.

Emva koku hamba-hamba no Dr. Stewart pakati komzi inene eli libekekileyo lindulukile lisinga e Fort Beaufort. Lopela nge Cradock.

UMFI U ABRAHAM PAMLA.

 0

Ema Ngesini apa ukufa kwe ndoda endala ne gama lidumileyo—nokuba lidunyiswe ngo nyana na—aku funyanwa kuyekwe kudlule kunga poswa mazwi. Xa sifaka eli bali sikwa kulo mkondo. Akuko nosizi esingalwenzela umnobo wama Pamla, kuba ixego elo liye kwamkela umvuzo walo, lifanele, ku Mamkelise Opezu konke. Ngum zukulwana u Mr. George Pamla ob'ala lengxelo, eyibala ese Butter­worth :—

Ububile u Pamla indoda eyazalelwa ngapesheya ko Tukela, Embo yaza kungcwatyelwa Esikobeni kwelama Mfengu ilizwe. Ubube ngomhla, we 10th October, wangcwatywa ngo 12th ngu Rev. James Mjila umfundisi wase Cwecweni, enobudala beminyaka ema shumi ali 90 mhlaumbi 100.

Bonke abayaziyo nabaka bayibona lendoda baya kusingqinela xa siti imkele enkosini leyo ibizama ukuyikonza. Kuyo ukufa kube njengokulala ubutongo. Indoda le enditeta ngayo yabe ivelele ebumnyameni, yaza kengoko yangena kuwo onke amasiko awakohlakeleyo elilizwe likoyo. Yaizeke abafazi abatatu yaza ke yahlala ngentlalo yokuzonwabisa ngezinto eziwutshabalalisayo umpefumlo. Ikolwa kuzo izi tixo inikela namadini kuzo. Ndingati ke ukuze ndingalenz lide ibali lam. Kwati xa kunjalo lateta ilizwi lika Tixo entliziyweni yayo, yabonakala isiwa ngamadolo pakati kwaso isitembu sayo eso imfuna u Tixo we zulu no mhlaba waza yena kuba esiti “Lowo uzayo kum andisayi kumala,” wayihlangabeza indoda leyo ngofefe lwake. Ndingati yabonakala iqaula itshata nomfazi omnye. Into enzima zihlobo zam ukusukela kuka Satane ebona ukuba igusba yake iyamshiya. Manditi ukuze niqonde into endiyitetayo, ndinibalisele idabi libe linye eyalilwa no Mtyoli.

Yati lendoda isakubona ukuba izinikele Enkosini lwafika utshaba lwamlinga, yati (kuba, manditsho ibiyindoda engayitandiyo inkohliso pambi kokuba ingene kwesosono yaya kumfundisi u Mr. Garner kuba ebeseko ngeloxesha, yati: Mfundisi, sendim buyela lowa mfazi wam omncinane, tata nanzi nencwadi ze remente. Wayikangela wayikangela umfundisi wati Abraham, Abraham (kuba elo libe liligama lake loku bapitizeshwa. “Kuya kukunceda ntonina kona ukuba ilizwe ulizuze lonke laba lelako, waza walahlekwa ngumpefumlo wako.” Yasuka

 yambulisa yagoduka ingatetanga. Lati kanti elolizwi limhlabile entliziyweni wazuza amandla okusoyisa esosilingo wahlala ke nomfazi wake womtshato lo ade waza kwahlulwa kukufa enaye. Ute pambi kwokufa kwake wabuza abazukulwana bake ukuba bangapina kwa xelwa wati, O ! Ndishiya isizwe esikulu emhlabeni. Ize nihlale kakuhle bantwana bam. Masitandaze. Kwatandaza yena wati:—

Une tamsanqa umntu ongahambiyo eqingeni labanga lungileyo, nasendleleni yaboni akemi nasesihlalweni saba gxeki akahlali. Wa tsho waya kulipuma ekugqibeleni eloculo. Into engumangaliso kukuba anga posisi naliny e ilizwi kanti ebengasa kwazi ukuyi lesa incwadi. Ute ke makalaliswe. Wabuza unyana wake u Charles ukuba upina? Nimxelele na? wati ukupendula u James Pamla obenaye lonke eloxesha. Ewe, ubumfunana bawo? wati, ewe ndibe ndimfuna emva koko ke walala ubutongo bake boku gqibela. Into elusizi yaba kukuba unyana wake lowo ebemana embuza u Rev. C. Pamla wafika selengcwatyiwe uyise. Kuloko sitemba ukuba londoda iye emzini ka Tixo. Onyana bayo, naba zukulwana bayo, naso sonke isizwe sako wayo sasema Reledwaneni nesinga maqaba besipantse ukupelela, ukumkapa ukumsa endaweni apo eyakulinda kona uvuko lwabantu bonke ngexilongo loku gqibela.

KUMLISELA NO MTINJANA.

P. J. MZIMBA.

1. Ubuhlwempu kwindodana litamsanqa asililo lishwa; ndide ndigqitise nakwelo nditi, ubunkedama budibene nobuze nobupantsi, asililo lishwa kwindodana litamsanqa. Ndifuna ulutsha, ngokukodwa olungu mlisela lundivile kakuhle. Ubuhlwempu buzisa itamsanqa ko zazileyo eyindodana ukuba ulilo, uyinkedama, uze, upantsi. Ako amahlwempu anga madodana angazaziyo, angavumiyo ukukolwa nokuvuma ukuba angawo, ngohlobo azipete ngalo. Uhlanga lwakowetu nje ngokuba luzele ngamadodana anga mahlwempu, epantsi ngendlela zonke, ngendiba nditi anetamsanqa ; ngendiba nditi isizukulwana esizayo sovuyiswa zintsikelelo; ndawo inditintelayo yeyokuba amadodana anjalo azipete ngohlobo olungavumiyo ukuyibona lonto. Ubuhlwempu bufundisa ukusebenza, umntu azi ukuba andisebenzanga ndiyakufa. Andizanga ndive ezimbalini nokuba zeza lupina uhlanga ukuba indodana, intsha, inesimilo ipilile iyabulawa bubuhlwempu. Ngapezulu koko indawo endiziva futi kwintlanga kukupumelela, kwamadododana abuqalele pantsi ubuntu.
2. Indawo endenza buhlungu, lusizi, idanisa kakulu, yile: ulutsha lwakowetu lungenelwe sisifo senkomo. Esosifo *lutshobo.* Sisifo esincinane esingaxalisi mfuyi. Kodwa ke site kuba singene ebantwini bebatsha siyatshabalalisa. Inkomo xa inotshobo ungafika ipakamise itshoba ibuye ipate kulitoba; ipate kuluma etyanini, ibuye ibaleke ipata kuma kanjalo; kungabiko nto ode wena ukangeleyo uti ibambelele kuyo. Unjalo umlisela kwano mtinjana wohlanga lwakowetu, ungenelwe seso sifo senkomo. Nditsho kuba lupata kungena ezimfundweni, uti usakangele londlela ilahlwe lomfundo nokuba yeyeshishini lezandla nokuba yeyencwadi. Wakubuza isizatu soko. O! hayi! kwatsha ameva, yititshare akuko nento le endifundisa yona. Mhlaimbi, yititshare ayinditandi, kekaloku indenzele ucuku ndedwa, kanti bako abafana abakohlakele ngapezu kwam engabenzi nento bona. Mhlaimbi, ngowetu endifunda nabo banomona babone intloko yam itambile bamana ke bendihleba kondipeteyo, uyemka ke unyati.

Esenjenje ke nje umfo omkulu namhla akubanga njalo mhla weza kulemfundo. Wabaxalisa abazali nezihlobo bada bakohlwa nokulala into elalekayo, nokudla into edlekayo kuba lomfana enxamele imfundo. Wabaqobisa nje ngomka Samson wakudala efuna amandla endoda yake apo akona.

Kutetwa lamatebelele nje ngalomzi kufundwa kuwo, umfana lo ungenelwe lutshobo. Suka abazali bukuqu ba-kolwe zezinteto. Namhla akasaziwa ukuba lomntu pambi kokuba aye kufunda ubengateti nyaniso maxesha onke. Hayi uteta ntonina nantsi, umntana angade amxokena